text: করোনার প্রণোদনা না পেয়ে বঙ্গবন্ধু মেডিক্যালের পরিচালককে অবরুদ্ধ করোনার প্রণোদনা না পেয়ে বঙ্গবন্ধু মেডিক্যালের পরিচালককে অবরুদ্ধ – Channelpadma.com
  করোনাকালে সরকারের দেওয়া প্রণোদনার টাকা না পাওয়ায় ফরিদপুর বঙ্গবন্ধু শেখ মুজিব মেডিক্যাল কলেজ হাসপাতালের পরিচালককে অবরুদ্ধ করে বিক্ষোভ করেছেন নার্স-ওয়ার্ডবয় ও চতুর্থ শ্রেণির কর্মচারীরা। বুধবার (২৩ মার্চ) সকাল সাড়ে ১০টা থেকে সাড়ে ১১টা পর্যন্ত পরিচালকের কক্ষে অবস্থান নেন বিক্ষুব্ধরা। এ সময় পাঁচশ' বেডের এই হাসপাতালটিতে রোগীদের সেবা বন্ধ থাকে।
  পরে স্বাধীনতা চিকিৎসক পরিষদের (স্বাচিপ) সভাপতির মধ্যস্থতায় করোনার প্রণোদনার অর্থ আগামী দশ দিনের মধ্যে প্রদানের আশ্বাসে কর্মসূচি প্রত্যাহার করে কাজে ফিরে যান বিক্ষোভকারীরা।
  ওই হাসপাতালের নার্স ও ওয়ার্ডবয় অ্যাসোসিয়েশনের যুগ্ম মহাসচিব আফসানা আক্তার শান্তা বলেন, 'যারা করোনার সময়ে জীবনের ঝুঁকি নিয়ে রোগীদের সেবা দিয়েছেন তাদের জন্য গত বছরের জুলাইয়ে সরকার এক কোটি ৬০ লাখ টাকা প্রতিষ্ঠানটির অনুকূলে বরাদ্দ করে। কিন্তু আমাদের পরিচালকের খামখেয়ালির কারণে সেই টাকার এক কোটি টাকা ফেরত চলে যায়। আমরা এই অযোগ্য পরিচালকের অপসারণ দাবি করছি। পাশাপাশি আমাদের ন্যায্য পাওনা পাওয়ার প্রত্যাশা করছি।'
  এ বিষয়ে হাসপাতালের পরিচালক ডা. মো. সাইফুর রহমান বলেন, 'টাকা বরাদ্দ পাওয়ার পর আমরা একটি কমিটি গঠন করি। সেই কমিটির তথ্যের ভিত্তিতে তালিকা তৈরি করে এজি অফিসে পাঠানো হলে সেখান থেকে জানানো হয় প্রয়োজনীয় অর্থ নেই। এ খবরেই কিছু স্টাফ বিক্ষোভ করেছেন।'
  তিনি আরও বলেন, 'প্রয়োজনীয় অর্থের জন্য সংশ্লিষ্ট দফতরে পত্র পাঠানো হয়েছে। আশা করছি দ্রুতই সমস্যা নিরসন হবে।'
  স্বাধীনতা চিকিৎসক পরিষদের সভাপতি ডা. আব্দুল জলিল বলেন, 'বিক্ষোভের খবর পেয়েই আমি দ্রুত ঘটনাস্থলে যাই। পরে বিক্ষোভকারীদের সঙ্গে কথা বলে দশ দিনের সময় নেওয়া হয়েছে। তারা এখন কাজে যোগদান করেছেন।'